[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 14.8.2007

COM(2007) 469 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно съществуващите правни разпоредби, системи и практики в държавите-членки и на общностно равнище, свързани с гражданската отговорност в секторите на храните и фуражите и изпълними системи от финансови гаранции във фуражния сектор на общностно равнище в съответствие с член 8 от Регламент (ЕО) № 183/2005 на Европейския парламент и на Съвета от 12 януари 2005 г. относно определяне на изискванията за хигиена на фуражите {SEC(2007)1066}

ОБОБЩЕНИЕ

В случай на широкомащабни произшествия дружеството трябва да поеме разходите по оттегляне от пазара, транспортиране, складиране и разрушаване на фуражи, храни и животни, както и разходите за анализ и други административни разходи. Кой трябва да плати?

Принципът, който операторите в сектора на фуражите, носещи отговорност за каквито и да било нарушения на съответното законодателство относно безопасността на фуражите и за преките последици от оттеглянето от пазара, третирането и/или разрушаването на всякакви фуражи, животни и произведени от тях храни, е определен в член 8 от Регламент (ЕО) № 183/2005[1] относно хигиената на фуражите. Въпреки това, по отношение на финансовите гаранции във фуражния сектор, законодателят е решил да не въвежда финансови разпоредби в регламента. Въпреки това, от Комисията се изисква да представи доклад до Европейския парламент и до Съвета, и където е целесъобразно, законодателно предложение. Целта на този доклад е да подготви почвата за ефективна система за финансови гаранции за операторите в сектора на фуражите . Пълна английска версия на този доклад се намира в приложението .

Първо, докладът изследва съществуващите правни разпоредби, системи и практики, свързани с гражданската отговорност и с финансовите гаранции във фуражния и други сектори на общностно и национално равнище. Второ, той предлага изпълнима и практична система от финансови гаранции на общностно равнище. Докладът анализира различни възможности за финансови гаранции и следователно анализът маже да бъде по-обхватен от възможностите, предвидени в член 8.

Финансови гаранции в сектора на фуражите са технически изпълнима възможност, ако обхватът и задвижващият механизъм са ясно установени. Финансовото отражение за операторите в сектора на фуражите е променливо, но би зависило главно от степента на обхват. Въпреки това, въвеждането на задължителни финансови гаранции не е популярна мярка сред операторите в сектора на фуражите. Още повече, че застрахователния сектор не е разработил продукти, които да задоволят търсенето на финансови гаранции, в случай че те станат изведнъж задължителни.

Следователно, поради сложността на въпроса и трудността да се приложи веднага на практика, Комисията предлага да започне голям публичен дебат относно различните възможности в рамките на две години от публикуването на настоящия доклад, последван от по-нататъшен анализ на разходите за финансови гаранции и оценката на възможния резултат от такава мярка. Междувременно, от държавите-членки не се очаква да изискват от операторите в сектора на фуражите да представят доказателства, че са обезпечени от финансови гаранции. На базата на придобития опит през следващите години, може да се наложи приспособяването на непредвидени проблеми и/или нова политика. Тогава Комисията би обмислила необходимостта от законодателни предложения, които да разгледат тези проблеми посредством процедурата на съвместно решение, включваща Съвета и Европейския парламент.

ПРАВНО ОСНОВАНИЕ

Член 8 от Регламент (ЕО) № 183/2005 на Европейския парламент и на Съвета от 12 януари 2005 г. относно определяне на изискванията за хигиена на фуражите изисква от Комисията „да представи на Европейския парламент и на Съвета […] доклад за финансовите гаранции във фуражния сектор“, за да „подготви за ефективна система за финансови гаранции за операторите в сектора на фуражите.“ […] „В допълнение към изследването на съществуващите национални правни разпоредби, системи и практики, свързани с гражданската отговорност във фуражния сектор и свързаните с него сектори, докладът се придружава, ако е целесъобразно, от законодателни предложения за такава изпълнима и практична система от гаранции на ниво Общността. Тези гаранции трябва да осигурят покритие за всички разходи, за които операторите могат да бъдат държани отговорни, като пряка последица от оттеглянето от пазара, третирането и/или разрушаването на всякакви фуражи, животни и произведени от тях храни.“

ПРЕДВАРИТЕЛНИ ПРОУЧВАНИЯ И ДИСКУСИИ

За да се подпомогне Комисията за този доклад, бе назначен външен консултант, който да проведе проучване на „Финансовите гаранции във фуражния сектор“, като се фокусира върху:

- анализ на разходите от предишни произшествия когато фуражи, животни, отглеждани за производството на храни и произведени от тях храни е трябвало да бъдат оттеглени от пазара;

- преглед на съществуващите правни разпоредби, системи и практики на общностно и национално равнище (в ЕС-25 и една държава, която не е членка на ЕС, но е членка на ЕИП[2]), свързани с гражданска отговорност и финансови гаранции, основно в секторите на храните и фуражите;

- оценка на разходите и приложимостта на отражението от различните възможности за финансови гаранции във фуражния сектор.

За целите на това проучване през 2005 г. се проведе разширена консултация със заинтересовани страни под формата на срещи и писмени въпросници. Срещите бяха проведени с представители на европейски организации от оператори в сектора на фуражите и застрахователния сектор. Въпросниците бяха изпратени на европейски и национални организации от оператори в сектора на фуражите и на национални компетентни органи.

В допълнение на това проучване, Комисията получи коментари от няколко европейски и национални организации от оператори в сектора на фуражите и други заинтересовани страни, представляващи основни производители на храни и фуражи, животновъди, фуражни кооперативи, производители на фуражни добавки, премикси и комбинирани фуражи, мелничари на зърнени култури, оператори по складирането, транспортни предприятия и застрахователния сектор.

ОТГОВОРНОСТ В ЗАКОНОДАТЕЛСТВОТО НА ОБЩНОСТТА

Договорите не предоставят ясно правно основание, упълномощаващо Комисията да регулира гражданската отговорност. При липса на такива разпоредби правилата на Общността, свързани с отговорността, когато такива са налични, са базирани на специфичните компетенции на сектора , като например обществено здраве, околна среда, земеделие и транспорт.

ФОРМИ И ДОСТАВЧИЦИ НА ФИНАНСОВИ ГАРАНЦИИ

Потенциалните форми на финансови гаранции, които бяха анализирани са: застраховка, или като схема на доброволното осигуряване, или като задължително такова, банкови гаранции и банкови спестявания, обединени секторни системи като тези, които могат да бъдат създадени под формата на взаимозастрахователно дружество и специален фонд с публично участие или резерв. За всяко от горепосочените е важно да се разберат условията, при които пазарът би бил в състояние и готовност да предостави такъв продукт.

Задължителни решения означава, че е необходимо да се гарантира, че всички оператори в сектора на фуражите, задължени да спазват това изискване, фактически го изпълняват. Следователно компетентните органи ще бъдат отговорни за изпълнението им в рамката на процеса на регистриране или други официални контролни дейности.

Проблем, който такава схема за задължително застраховане би следвало да разреши, би бил как да се осигурят финансови гаранции и за тези оператори, които се възприемат като прекалено рискови, за да бъдат застраховани от което и да е застрахователно дружество или друг доставчик на гаранции.

Застрахователни решения

Могат ли оттеглянията да бъдат застраховани?

Застраховка може да бъде решение за обезпечаване на риск, когато принципите на предсказуемост, самостоятелност, стабилност и извънредност са спазени. Предсказуемост означава, че вероятността от оттегляне във времето и застраховането на цялото население може да бъде изчислена. Това би бил случая на: съществуваща статистика поне за значителните оттегляния и техните причини. Въпреки това, последстващия резултат, като например по-нататъшно оттегляне, дължащо се на оттеглена от пазара съставка, би трябвало да се изключи поради голямата си непредсказуемост и би следвало да попадне по-скоро в приложното поле на застраховките, направени от операторите надолу по веригата. Самостоятелност означава, че заявителят сам по себе си не би следвало да е в състояние да предизвика оттегляне. Това е по-трудно: такива оттегляния, които несъмнено се дължат на небрежността на заявителя или други причини, дължащи се на него би трябвало да се изключат от застраховката. Стабилност означава, че общият размер на оттеглянията и техните средни стойности следва да останат стабилни до известна степен, или че техните промени могат да бъдат изчислени на време. Извънредност означава, че поне много големи оттегляния би следвало да са извънредни и редки случаи. Оттеглянията би трябвало да изпълняват двата критерия за стабилност и извънредност.

Задължително или доброволно застраховане?

Застраховката може да бъде задължителна, което означава, че всички участници трябва да се застраховат, за да обезпечат въпросните рискове. Задължителната застраховка обикновено е значително по-евтина от доброволната, защото разпределя риска върху всички участници.

Доброволното застрахователно решение често включва трудния проблем на „анти-селекция“: тези, за които се предполага, че ще имат нужда от застраховката, т.е. тези, за които се очаква да имат продукти за оттегляне, ще се застраховат. Това ще означава, че рискът за гореспоменатите застраховани лица, е като цяло по-голям и следователно - по-високи премии. Освен това, по отношение на финансовите гаранции, въпросът е какво би означавало доброволно решение за тези, които биха избрали да не направят доброволна застраховка – какво би се приело като тяхна финансова гаранция?

Удържане, презастраховане, управление на риска

Застраховката обикновено включва удръжка или като процент, или като абсолютна стойност, или като комбинация от двете. Това означава, че заявителят ще бъде отговорен за всякакви разходи над лимита, посочен от удръжката и застрахователното дружество ще покрие останалите разходи. По принцип дялът на застрахователното дружество няма горна граница. Въпреки това, за много големи искове застраховките обикновено се презастраховат от застрахователните дружества, които поемат риска от много големи искове за първия застраховател. Покритието на застраховката трябва да бъде добре и ясно определено и всякакви рискове, при които тези застраховани лица могат да въздействат на иска, следва да се изключат, следвайки принципа на самостоятелност. Често риска може да бъде намален чрез превантивни действия и добро управление на риска от тези, които са застраховани. Това често се отразява на ниво застрахователна премия и може да бъде насърчаващ фактор за намаляване на риска от оттегляне. Накрая, понякога застрахователният продукт включва правото за събиране на допълнителни премии за покриване на извънредни загуби. Това би означавало, че след година на значителен иск, премиите по правило ще бъдат пригодени, за да отговарят на новото рисково ниво, но и също, че ще бъде събрано допълнително плащане, за да гарантира компенсацията на заявителите със значителни загуби.

Застрахователна премия

Общо взето, застрахователната премия се изчислява като се имат предвид факторите, които влияят на риска: някои бизнес области могат да имат по-висока вероятност за оттегляне, очевидно по-голямата предприемаческа дейност може да има по-голям риск и загуби, и например местоположението може да е от значение. Годините без искове могат да означават по-ниска премия; превенцията на риска също може да намали нивото на премиите. Естествено нивото, на което е фиксирана удръжката може да има значително отражение върху разходите за застрахователното дружество и следователно – премиите. Удръжката следва по правило да бъде фиксирана към ниво, при което разходите, дължащи се на оттегляне, по-малки от това ниво, могат да бъдат при нормални обстоятелства покрити от самия оператор.

Колко би струвала една застраховка?

Операторите в сектора на фуражите обикновено се занимават сами с по-малките оттегляния и изглежда, че няма специална причина, поради която да променят тази процедура. Въпреки това, техните фондове биха били недостатъчни за големите искове, които имат значителен обхват и сериозни последици. Това би означавало да се посочи, че застрахователно решение с по-скоро голяма удръжка би могло да се окаже подходящо решение.

Понастоящем, цената на една застрахователна система се възприема от операторите във фуражния сектор като неблагоприятно положение от гледна точка на конкуренцията, тъй като е свързана с опасение за много големи разходи. Въпреки това, ако застрахователното решение за финансовите гаранции се ограничи до много големи рискове, много вероятно е застрахователните премии да са напълно приемливи. Например, ако нивото на удръжката е определено въз основа на нивото на годишния приход на оператора или на оборота – тя би покрила само много големи загуби от оттегляне – застрахователната премия няма да бъде значителна. Понастоящем ние сме осведомени за около 3 милиарда EUR разходи, дължащи се на няколко големи оттегляния, на около 5 милиона оператори през последните 5 – 10 години, на пазара за животни с оборот от около 129 милиарда EUR за 2005 г. (ЕС—25). По грубо изчисление – трябва да се отбележи, че това трябва да се разглежда като много грубо и неточно означение на нивото на включените разходи – това би означавало, че настоящите разходи от големи оттегляния, разпределени по равно на всеки оператор за година, се равняват само на 60 до 120 EUR.

Какво би могло да е едно изпълнимо застрахователно решение?

Както операторите са били в състояние сами да се справят с по-малките рискове до сега, би изглеждало изпълнимо те да продължат това и за напред. Въпреки това, те биха имали необходимост от защитата на финансовите гаранции срещу разходите и последиците от по-големи и значителни оттегляния. Изпълнимо решение, осигуряващо финансови гаранции, би следвало да се базира на застраховка, като тя може да бъде задължителна застраховка, покриваща всички оператори, със значително голяма удръжка. Това решение, обаче, би трябвало да се приеме от застрахователната индустрия и презастрахователите – би следвало да има застрахователи, които да предлагат продуктите във всички съответни държави. В някои държави от ЕС такива решения вече съществуват като продукт „застраховка - отговорност“, но никой от тях не е задължителен. Застраховката на оттегляне от пазара на фураж би могла да е част от или продължение на приложното поле на такава застраховка.

Частни решения

Ако не се налагат задължителни решения за операторите, те биха могли например да направят доброволно застрахователно покритие, както бе описано по-горе. Те биха могли също така да се обезпечат сами чрез обикновени банкови спестявания.

Банкови спестявания обаче означават икономически значително по-голяма сума пари, заделени на страна в банкова сметка или друга форма на спестявания в случай на тези оттегляния, от колкото парите, необходими при други възможности и трудно биха били ефективно решение от гледна точка на дружеството. Още повече че никакви обикновени спестявания не биха могли да покрият възможните, дори и не много вероятните значителни оттегляния. За да могат спестяванията да са достатъчни за финансова гаранция, трябва да се намери решение за случаите, когато загубите от оттеглянето надвишат сумата на спестяванията.

Комбинацията от застраховка за покриване на извънредни големи оттегляния и спестявания за покриване на „обикновените“ оттегляния, въпреки всичко би могла да бъде изпълнимо решение.

Една доброволна застраховка като отделен продукт и като решение за финансови гаранции маже да има някои очевидни проблеми: първо, не всеки би направил такава застраховка. Какви биха могли да са финансовите гаранции на останалите оператори? Второ, доброволна застраховка вероятно няма да е най-популярната, тъй като нейната застрахователна премия би могла да е доста висока. Това се дължи на факта, че тези, които се осигуряват сами със застраховка, често са тези, които имат висока вероятност за необходимост от бързо застрахователно покритие, т.е. те имат висока вероятност за оттегляне. Също така, застрахователната индустрия би имала достатъчно голям пазарен интерес, за да направи такава застраховка.

Друга изпълнима комбинация би могла да бъде задължителната застраховка с висока удръжка, допълнена с доброволно покритие на по-ниски рискове. В този случай операторът би купил допълнително застрахователно покритие с по-малка удръжка.

Банкови гаранции

Предоставянето на банкови гаранции е друга възможност. Това би означавало на практика, че операторът би закупил гаранция от банката на договорена стойност. Тази сума би била отпусната в предварително определените от оператора и банката случаи. Обикновено такива гаранции излизат по-скъпо от съответстващите им застрахователни продукти и наличността им би могла да създаде проблем, тъй като банката може да не е в състояние да предложи такива гаранции.

Сдружаване

Въпросът е дали обединяването на всички оператори в сектора на фуражите, или тези, които са на еднакво ниво в определен сектор и ползват общ фонд с цел да покрият разходите по оттегляне на фураж от пазара, е подходяща финансова гаранция по смисъла на предложения регламент. Ако този проект получи голяма подкрепа и ако неговата ефективност може да се гарантира, той би могъл да се приложи по различни начини на пазара като алтернатива или като допълнение на задължителната застраховка. На практика, това би могло да означава установяване на специално взаимозастрахователно дружество с цел да се покрият рисковете в определен сектор. Една асоциация от оператори би могла да предостави необходимите гаранционни фондове (първоначален капитал) и управленски опит или да поеме контролни функции над този общ фонд или сдружение. Такъв общ фонд вероятно би могъл да стане европейски фонд, за да може да разчита на достатъчно голяма база с цел да осигури платежоспособността си. Премиите, които трябва да се съберат от членовете на такъв общ фонд биха могли да се определят повече или по-малко като определянето на всяка застрахователна премия. В последствие, обратно на застраховките с годишни премии, парите няма да се загубят в случай на липса на оттегляне, а ще са на разположение за в бъдеще. Тоест, таксата би могла евентуално да се намали. Общият фонд би могъл също така да включва задължения за своите членове за бъдещи допълнителни вноски в случай на година с много сериозни искове.

Специални фондове

Ситуацията е напълно различна, когато се вземат предвид обществени системи за преразпределение, включително участието на отговорните компетентни органи, какъвто бе случая например с покриването на загубите, произтичащи от епидемиите по животните в някои държави на ЕС. Публично-частните партньорства могат да са под различна форма, като се започне от държавни институции, като социално-застрахователни агенции до частно създадени фондове със задължително членство и под държавен контрол. Всички проблеми, свързани със застраховането лесно могат да се премахнат, когато държавата осигури плащания от фонда при загуба. Това може да се ръководи, например посредством държавно участие, чрез субсидии под формата на частично покриване на загубата, чрез предварително финансиране на големи загуби, които да бъдат по-късно обложени, или посредством други форми на гаранции.

Един от проблемите, свързани със специалните фондове е, че те представляват значителна държавна намеса, което противоречи на принципите на свободния пазар и се нуждае от ясна обосновка, какъвто е случая с природните бедствия или епидемиите по животните. Освен това, държавата изравнява дефицитите чрез поемането на незастраховаеми рискове и предлагане на презастрахователно покритие за свръх големи загуби, като се стига до разгръщане на обществените фондове за изравняване на щетите, причинени от частни оператори.

МЕЖДИННИ НЕЗАКОНОДАТЕЛНИ ДЕЙСТВИЯ

Поради сложността на проблема и тъй като една система от финансови гаранции трудно се прилага веднага на практика , този доклад ще бъде последван от голям публичен дебат. Следователно Комисията предлага:

- да открие дебата относно различните възможности за финансови гаранции с операторите, със застрахователния сектор , държавите-членки и други заинтересовани страни, както и да насърчи доставчиците на финансови гаранции да разработят продукти, които биха могли да отговорят на едно бъдещо нараснало търсене на финансови гаранции, като се вземат предвид обхвата и задвижващия механизъм , предложени в този доклад;

- да отвори дискусия с държавите-членки , за да поощри:

- принципите на най-добри практики при управление на риска по отношение на оттеглянията от пазара на храни и фуражи, и по-специално в случай на широкомащабни произшествия , с оглед на разработването на насоки в тази сфера; и

- изясняване на въпроса за отговорността , свързана с оттеглянията от пазара на храни и фуражи.

Такива преходни стъпки следва да се предприемат за период от 2 години след публикуването на настоящия доклад. Дотогава, от държавите-членки не се очаква да изискват от операторите в сектора на фуражите да представят доказателства, че са обезпечени от финансови гаранции. Освен това, Комисията ще анализира за в бъдеще разходите за финансови гаранции, последвани от оценка на възможния резултат от такива мерки.

ЗАКЛЮЧЕНИЯ

Операторите в сектора на храните и фуражите на всички нива на производство, обработка и разпространение в рамките на търговска дейност под техен контрол трябва да гарантират, че хранителните или фуражни продукти отговарят на изискванията на законодателството за храните, които са приложими в техните дейности и трябва да проверят дали тези изисквания са спазени. Въпреки че правилата за отговорността относно законодателството за храните като цяло, трябва да бъдат приети на национално равнище, операторите в сектора на фуражите са отговорни по силата на законодателството на Общността за всякакви нарушения на съответното законодателство относно безопасността на фуражите. Въпреки това, от тях не се изисква да предоставят доказателство за финансова гаранция, за да гарантират, че могат да платят разходите, за които са отговорни.

Освен за разходите, произтичащи от допълнителните официални проверки , законодателството на Общността не определя подробно отговорността в сектора на храните, в замяна на искането на държавите-членки сами да определят мерките. По отношение на фуражния сектор , налице са общностни конкретни основания за отговорността в областта на хигиената на фуражите, но приложимостта им зависи от националното законодателство, което определя законовите взаимоотношения и задължения, съставляващи отговорността, както и фактите, обстоятелствата и условията, при които възникват такива взаимоотношения и задължения. Проучените национални системи се характеризират чрез някои разлики по отношение на отговорността. Освен това, оттеглянията, наредени от компетентните органи в повечето случаи зависят от законодателството на държавата-членка, оценката на риска и административната дискретност. Следователно, това означава, че финансовият риск за един оператор в сектора на фуражите, свързан с отговорността, претендира за възможно оттегляне от пазара на фураж и разпорежданията могат да варират в различните държави.

Финансови гаранции в сектора на фуражите – под формата на застраховка, банкова гаранция, спестявания, сдружения и фондове – са по принцип технически изпълнима възможност . Въпреки това, степента, да която на практика би било възможно за операторите от сектора на фуражите да получат покритие, зависи от устройството на всяка система от финансови гаранции. Съществува риск такава система от финансови гаранции, устроена по неподходящ начин, и която не взема предвид критериите за застраховаемост , да доведе до ситуация, в която покритието може да се окаже почти невъзможно за получаване на частния пазар или само за твърде високи премии. Границите на покритието и задвижващият механизъм на финансовите гаранции следва да се установят ясно.

Въпреки че продуктът „застраховка - отговорност“ съществува в някои държави-членки, практическият опит специално със застраховка за оттегляне от пазара в сектора на фуражите е малък. Понастоящем няма точни познания за това, къде да се определи нивото на премиите за такава застраховка, например кога тя би покрила широкомащабни произшествия на оттегляне от пазара на фураж и унищожаване – т.е. удръжката би била фиксирана към много високо ниво. Някои схеми са въпреки това или вече оперативни или са в процес на подготовка в сектора на комбинираните фуражи. Повечето застрахователи са понастоящем не са много склонни да влязат на този пазар, въпреки че някои изглеждат в състояние да поемат такъв риск при много стриктни застрахователни условия. Поради това, основният въпрос не е дали такава застраховка покрива оттегляния от пазара на фуражи и разпореждането е валидно (в някои държави то е), а как, кога и при какви условия най-големите европейски застрахователи биха били в състояние да навлязат на пазара.

Застрахователният сектор се противопоставя на задължителната система на финансови гаранции във фуражния сектор – като цяло, застрахователният сектор би се противопоставил силно на въвеждането на каквито и да било задължителни застраховки, поради очевидните проблеми, свързани с такива решения. Националните застрахователни асоциации проучиха този подход преди няколко години и възнегодуваха срещу каквито и да било разработки на продукта „застраховка за оттегляне от пазара в сектора на фуражите“. Освен това, те се съмняват, че такава система би дала възможността на операторите в сектора на фуражите да изпълнят изискванията по отношение на финансовите гаранции или да спазят целите на политиката на прехвърляне на разходи за оттегляне и унищожаване от държавния към частния сектор. Въпреки това, продуктът „застраховки - отговорност“ вече съществува в някои държави-членки и техните структури и приложно поле не се различават съществено от обхвата, за който става въпрос тук.

Значителен брой представители на операторите в сектора на фуражите също се противопоставиха на системата от финансови гаранции и, ако такава система трябва да се създаде, те биха предпочели тя да е доброволна. Едно от предимствата на доброволната система е възможността да се сключат договори, съобразно специфичните нужди и условия на всеки оператор, без да се затрудняват стопанските субекти, които не са в състояние или нямат възможност да участват. Основните недостатъци на тази възможност са, че има вероятност премията да бъде висока и ако не е задължителна би могло да има малък процент застраховани оператори, дори още по-малко, което ще се дължи на високата премия. Ако това е така, отговорните оператори, засегнати от произшествие, но не покрито от финансова гаранция ще трябва да намерят средства, за да възстановят разходите си от оттеглянето и унищожаването. Ако не могат да набавят тези средства или не са платили, това основно би изложило на риск целта да се избегне изразходването на обществени фондове за произшествия, свързани с безопасността на фуражите. Следователно малко е вероятно такава система да намали финансовата тежест за обществените органи при широкомащабни кризи и натискът върху правителствата, които ще трябва да подкрепят засегнатите търговски сектори, ще остане същия.

Някои компетентни органи подкрепят, а други предвиждат система от финансови гаранции, но са на различно мнение относно това дали такава система би трябвало да бъде задължителна или не.

Преразгледаната Лисабонска стратегия установи опростяването като една от приоритетните дейности за ЕС. Тя цели увеличаване на растежа и заетостта в Европа и следователно се фокусира върху онези елементи от достиженията на правото на Европейския съюз , които се отнасят до конкурентоспособността на предприятията в ЕС. Нейната обща цел е да допринесе за Европейската регулаторна рамка, която отговаря на високите стандарти на законотворчеството, спазвайки принципите на субсидиарност и на пропорционалност. В това отношение, опростяването е предназначено да направи законодателството едновременно на общностно и национално ниво по-малко обременяващо, по-лесно за прилагане и по този начин – по-ефективно в постигането на целите си.

Мерките, определени в регламента за хигиената на фуражите , като например разпоредбите за набавянето на фуражи, проследимост, хигиена, принципите на НАССР и регистрирането, едновременно с други законодателства за безопасността на храните , са важни стъпки, предприети с цел да се намалят рисковете и да се предотврати настъпването на аварии. Пълното прилагане на всички тези мерки от операторите в сектора на фуражите следва да спомогне за намаляването на вероятността от големи произшествия в областта на фуражите и храните като тези, на които бяхме свидетели в последните години. Новата рамка за официални проверки , която се прилага понастоящем от компетентните органи за проверка на стопанските субекти дали те спазват законодателството, би могла да се превърне в друг ефективен инструмент за повишаване на безопасността на фуражите и храните .

[1] Регламент (ЕО) № 183/2005 на Европейския парламент и на Съвета от 12 януари 2005 г. относно определяне на изискванията за хигиена на фуражите. ОВ L 35, 8.2.2005 г., стр. 1.

[2] Отговори бяха получени от 24 компетентни органа, обхващащи всички ЕС-25 държави-членки, с изключение на Гърция и Малта, плюс Норвегия, която бе единствената от трите държави, които не са членки на ЕС, но са членки на ЕИП, и която участва в проучването.